  Анжелика Тихонова корреспондент Йӧскалык дӥськутэн нылпиосын туспуктэмъёсъя «Дети России» вожвылъяськонын куара сётон кутскиз. Конкурсын удмурт дӥсен пиналъёслэн туспуктэмъёссы но вань. Со сярысь вожвылъяськонэз радъясь Калык кусыпъёсъя журналистикалэн гильдиезлэн «Национальный акцент» вотэсбамаз ивортӥзы. Куара сётон 30-тӥ куартолэзе 22 часозь кыстӥськоз. Вормисьёсты 1-тӥ инвожое, Нылпиосты утён нуналэ, шараялозы  Куара сётонлы йылпумъянъёсъя одӥгзэ тужгес трос куара люкам вормисез шараялозы. Кыкетӥзэ вормисез ӧнерлыко жюрилэн быръемезъя пусъёзы. Со сяна, тужгес зэмос костюмез быръёзы. Ваньзылы ик вормисьёслы дуно кузьымъёс сётозы. Куара сётыны  луэ. Конкурсэ Россиысь 40 пала калыкъёслэн йӧскалык дӥсьёсынызы туспуктэмъёс вуизы. 108 адями оглом 246 ужзэ келяз.  Удмуртъёслэн сяна, конкурсын ӟучъёслэн, казакъёслэн, ненецъёслэн, мордваослэн (мокшаослэн но эрзяослэн), чувашъёслэн, калмыкъёслэн, бигеръёслэн, теленгитъёслэн, башкиръёслэн, поръёслэн, казахъёслэн, украинъёслэн, саамъёслэн, якутъёслэн, алтайёслэн, азербайджанъёслэн, бурятъёслэн, кряшенъёслэн, армянъёслэн, семейёслэн, эвенъёслэн, эвенкъёслэн, корякъёслэн, чукчаослэн, хакасъёслэн, долганъёслэн, юкагиръёслэн, хантыослэн, немецъёслэн, черкесъёслэн, таджикъёслэн, аваръёслэн, ительменъёслэн, ижораослэн но комиослэн костюмъёссы возьматэмын. Пусъём, «Дети России» вожвылъяськон 2014-тӥ арысен ортче ини. Отчы пырем тужгес усто ужъёсты интыысь интые ветлӥсь адӟытонэ пырто, бӧрысь соин Россиысь пӧртэм каръёсын но кунгож сьӧрын тодмато. Тодэ вайытом, 2020-тӥ арын лымшор удмуртъёслэн туспуктэмзы «Анай но нылпиос йӧскалык дӥськутэн» вожвылъяськонын 10 устоосыз пӧлы шедиз вал.  Тегъёс: Лулчеберет нылпиос Удмуртия Россия вожвылъяськон удмуртъёс туспуктэм  